Seun by skool geskokArgieffoto: ER24 ŉ Skoolseun is in ŉ kritieke toestand na ŉ hospitaal geneem nadat hy Maandagmiddag by ŉ skool in KwaZulu-Natal geskok is. Russel Meiring, woordvoerder van ER24, het gesê die voorval het by ŉ skool in Westville, buite Durban, plaasgevind. “Paramedici is na die skool ontbied waar hulle die seun, vermoedelik 15 jaar oud, in die klaskamer aangetref het. Van die klasmaats het vermoedelik met soort van ŉ transformator gespeel toe die toestel die seun geskok het,” het Meiring gesê. Die seun het ernstige brandwonde aan sy bors en hande opgedoen. Hy is op die toneel behandel en in ŉ kritieke toestand na die St. Augustine-hospitaal geneem vir verdere behandeling. Die provinsiale departement van onderwys ondersoek die voorval.